పరిశ్రమలకూ 24 గంటల విద్యుత్తు
- అమరావతికి షాంఘై తరహా విద్యుత్‌ వ్యవస్థ - అజరు జైన్‌
హైదరాబాద్‌ : ఆంధ్రప్రదేశ్‌లో కొత్తగా ఏర్పాటయ్యే పరిశ్రమలకు 24 గంటల పాటు విద్యుత్‌ను సరఫరా చేస్తామని ఇంధనం, మౌలిక, పెట్టుబడుల శాఖ కార్యదర్శి అజరుజైన్‌ తెలిపారు. విద్యుత్‌ కనెక్షన్ల కోసం కొత్త పరిశ్రమల నుంచి అందే దరఖాస్తులకు 21 రోజుల్లో అనుమతులు ఇవ్వాలని ఆయన డిస్కంలను ఆదేశించారు. నూతన రాజధాని అమరావతికి షాంఘై తరహా విద్యుత్‌ వ్యవస్థను నెలకొల్పడానికి చర్యలు తీసుకుంటున్నామని చెప్పారు. దీనికోసం త్వరలోనే షాంఘైకి ప్రత్యేకంగా ఇంధనశాఖ అధికారులను పంపిస్తామని చెప్పారు. ఆరు రోజుల పాటు చైనాలో పర్యటించిన ముఖ్యమంత్రి, ఆయన అధికార ప్రతినిధుల బృందంలో సభ్యుడైన అజరుజైన్‌.. ఆదివారం ట్రాన్స్‌కో సిఎండి కె విజయానంద్‌, డిస్కంల సిఎండిలు హెచ్‌వై దొర (సదరన్‌), ముత్యాలరాజు (ఈస్టర్న్‌), ఇంధనశాఖ సలహాదారు కె రంగనాథంలతో టెలికాన్ఫరెన్స్‌ నిర్వహించారు. తన పర్యటన వివరాలను వెల్లడించారు. చైనాకు చెందిన జియావోమి, ఫాక్స్‌కామ్‌, గ్విజ్‌హౌ, బ్రాండిక్స్‌ వంటి సంస్థలు రాష్ట్రంలో పెట్టుబడులు పెట్టడానికి ఆసక్తి చూపాయని అన్నారు. రాష్ట్రంలో పెట్టుబడులకు గల అవకాశాలు, విద్యుత్‌ సరఫరా స్థితిగతులపై పవర్‌ పాయింట్‌ ప్రజెంటేషన్‌ ఇచ్చామని, పలు సంస్థలతో పరస్పర అవగాహన ఒప్పందాలను కుదుర్చుకున్నామని చెప్పారు. రాష్ట్రానికి పెద్ద ఎత్తున విదేశీ పెట్టుబడులు రానున్న నేపథ్యంలో విద్యుత్‌ సరఫరా స్థితిగతులను మెరుగుపర్చాలని అన్నారు. సంప్రదాయ, సంప్రదాయేతర రంగాల్లో విద్యుత్‌ ఉత్పత్తులను పెంచడానికి అందుబాటులో గల అన్ని అవకాశాలనూ వినియోగించుకోవాలని సూచించారు. ప్రస్తుతం రాష్ట్రంలో గృహావసరాలకు 24 గంటల పాటు విద్యుత్‌ సరఫరా చేస్తున్న విధంగానే కొత్తగా ఏర్పడే పరిశ్రమలకూ రోజంతా కరెంటు ఇవ్వాలని అన్నారు. సింగిల్‌ డెస్క్‌ విధానంలో పరిశ్రమలకు అనుమతులు మంజూరు చేయాలని చెప్పారు. షాంఘైలో విద్యుత్‌ కోతలు ఉండవని, అక్కడి విద్యుత్‌ సరఫరా వ్యవస్థను పకడ్బందీగా రూపొందించారని తెలిపారు. అదే తరహా విధానాన్ని అమరావతిలోనూ ఏర్పాటు చేయడానికి చర్యలు తీసుకుంటామని చెప్పారు.
మీ స్నేహితులకు రికమెండ్ చెయ్యండి